# Ш Е Ш І М

# Қазақстан Республикасы атынан

# 02 желтоқсан 2015 жыл Қабанбай ауылы

Алматы облысы, Алакөл ауданының №2 аудандық соты құрамында төрағалық етуші судья Т., хатшылыққа С. ала отырып, арызданушы М. қатысуымен, сот залында өзінің ашық сот мәжілісінде, арызданушы М. тууды тіркеу фактісін анықтау туралы азаматтық ісін қарап,

АНЫҚТАҒАНЫ :

 Арызданушы М. сотқа аталған арызымен жүгініп, онда, 07.03.1955 жылы Қытай Халық Республикасында дүниеге келгенін, әке – шешесімен бірге бала кезінде туған отанына оралғанын, қазіргі таңда Үшбұлақ ауылында тұратынын, осында мұғалімдік қызметін атқарып, зейнеткерлікке шыққанын, биыл алпыс жасқа толғанын, алайды туу туралы куәлігін жоғалтып алғанын және оны таппай жатқанын, жеке куәлігі бар екенін, Алакөл ауданының АХАТ бөлімінде туу туралы акт жазбасының табылмауына байланысты куәлікті қайта беруден бас тартылғанын көрсетіп, осыған байланысты, туу туралы куәлігін тіркеу фактісін анықтауды сұраған.

 Сот мәжілісінде арызданушы М. өз арызын толығымен қолдап, 07.03.1955 жылы Қытай Халық Республикасында дүниеге келгенін, ал 1958 -1960 жылдары ата – анасымен бірге Қазақ ССР-і, Алматы облысының Үшбұлақ ауылына көшіп келгенін, сол ауылда тұрып, оқуды аяқтап, кейіннен Үшбұлақ орта мектебінде мұғалімдік қызмет атқарып, зейнеткерлікке шыққанын, қазіргі таңда туу туралы куәлігін жоғалтып алғанын, оны қалпына келтіру үшін Алакөл ауданының АХАЖ органдарына жүгінгенде олар туу туралы жазба сақталмаған деп куәлік беруден бас тартқанын, сол себепті арызын қанағаттандыруды сұрады.

 Сот мәжілісінде жауап берген куә Л., арызданушы М. икасынан бірге көшіп келгенін, арызданушы мектепті Үшбұлақ ауылында оқып бітіргенін, оларға көшіп келгенде ҚазССР-дің заңдарына сәйкес оларға АХАЖ бөлімінен туу туралы куәлік берілгенін, сол куәлік негізінде мектепте оқып, кейіннен төлқұжат алғандарын көрсетті.

 Сотта сұралған куә Б. куә Л. жауаптарына мағыналас жауап берді.

 Сот іс материалдарын зерттеп, арызданушы М. уәждерін және куәлардың жауаптарын тыңдап, арыз келесі негіздермен қанағаттандырылуға жатады деп санайды.

 М. туу туралы куәлігін жоғалтуына байланысты туу туралы акт жазбасын қалпына келтіру үшін Алакөл ауданының Әділет басқармасына арызданған, алайда акт жазбасының болмауына байланысты оның туу туралы куәлігі қалпына келтірілмеген. Сонымен қатар, Алматы облыстық әділет басқармасының азаматтық хал актілерді тіркеу және апостильдеу жұмысын ұйымдастыру бөлімі, мұрағатында М. туу туралы акт жазбасы 1958-1962 жылдар аралығында жоқ екендігі туралы жауап берген.

 Алматы облысы Алакөл ауданы әкімі аппаратының 15.10.2015 жылғы №72-05-07/3799 санды хатымен, арызданушыға акт жазбасын қалпына келтіру үшін сотқа жүгіну қажеттігі жөнінде жауап берілген.

Қазақстан Республикасының «Неке (ерлі-зайыптылық) және отбасы туралы» кодексінің (бұдан әрі-Кодекс) 184-бабының 5-бөлігіне сәйкес тіркеуші органның жоғалған жазбаны қалпына келтіруі мүмкін болмаған кезде азаматтық хал актілерін мемлекеттік тіркеу фактісі Қазақстан Республикасының Азаматтық іс жүргізу кодексінде белгіленген қағидалар бойынша сот тәртібімен белгіленеді.

Қазақстан Республикасы Жоғарғы Сотының №13 "Заңдық маңызы бар фактілерді анықтау туралы істер бойынша сот практикасы туралы" номативтік қаулысының 6-бөлігі бойынша, баланың тууын, ұлды (қызды) асырап алу, некенi қиюды, ажырасуды, өлгендiктi (АIЖК-нiң 291-бабының 2-бөлiгiнiң 3) тармақшасы) тiркеу фактiлерiн анықтау туралы iстердi қарау кезiнде соттар оқиғаның өзiн емес, олардың тиiстi органдарда тiркелу фактiлерiн ғана анықтайтынын соттар назарда ұстаулары қажет.

Егер азаматтық хал актiлерiн тiркеу органдарында және тиiстi мұрағаттарда мұндай жазба сақталмаса және оны қалпына келтiруден бас тартылса, онда мұндай iстер қаралуға жатады.

Осы аталған заңдардың талаптарына сәйкес сот, 07 наурыз 1955 жылы Қытай Халық Республикасы, Дахиянзы аймағында туылған М. қатысты туу туралы акт жазбалары Алакөл ауданының Әділет басқармасының азаматтық хал актілерін жазатын бөлімінде тіркелгендігі туралы фактіні анықтау, заңға қайшы келмейді деп санайды.

Себебі, М. ата – анасымен Қытай Халық Республикасынан Қазақ ССР-не көшіп келген, АХАЖ бөлімінен туу туралы куәлік беріліп, сол куәлік негізінде мектепке барып, кейін төлқұжат алған. Яғни, М. іс материалдарына 07.03.1955 жылы туылғандығын растап Қазақстан Республикасы Әділет Министрлігімен 06.07.2005 жылы берілген №017675060 санды жеке куәлігін тіркеген.

Қазакстан Республикасы АІЖК-нің 291-бабына сәйкес сот азаматтардың немесе ұйымдардың жеке не мүліктік құқықтарының туындауына, өзгеруіне немесе тоқтатылуына байланысты болатын фактілерді анықтайды.

Ал осы кодекстің 292-бабында арыз иесі заңды маңызы бар фактіні анықтайтын қажетті құжатты басқадай жолмен ала алмаған жағдайда ғана сот заңды маңызы бар фактіні аныктайды делінген.

Қазіргі кезде М. 07.03.1955 жылы Қытай Халық Республикасы, Дахиянзы аймағында туылғаны жөніндегі заңды маңызы бар фактісін басқа жолмен анықтау мүмкіндігі жоқ. Сондықтан оның арызы қанағаттандырылуга жатады.

Жоғарыдағылардың негізінде, Қазақстан Республикасы АІЖК-нің 217-221, 291- баптарын басшылыққа алып, сот

ШЕШІМ ETTI :

Арызданушы М. арызы қанағаттандырылсын.

М. 07 наурыз 1955 жылы Қытай Халық Республикасы, Дахиянзы аймағында туылғанын Алакөл ауданының Әділет басқармасының азаматтық хал актілерін жазатын бөлімінде тіркеу фактісі анықталсын.

Шешімге наразы жақ шешімнің көшірмесі тапсырылған күннен бастап 15 күн ішінде Қазақстан Республикасының АІЖК-нің 334, 335-баптарының талаптарын сақтай отырып, Алматы облыстық сотының азаматтық және әкімшілік істер жөніндегі апелляциялық сот алқасына шағым немесе наразылық келтіруге құқылы.

Төрағалық етуші судья